Document ID: 32014R1069

KOMISJONI RAKENDUSMÄÄRUS (EL) nr 1069/2014,
10. oktoober 2014,
millega tehakse erand nõukogu määrusest (EÜ) nr 73/2009 seoses loomapidamisperioodiga ammlehmatoetuse puhul 2014. aastal Hispaanias
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 19. jaanuari 2009. aasta määrust (EÜ) nr 73/2009, millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, muudetakse määruseid (EÜ) nr 1290/2005, (EÜ) nr 247/2006, (EÜ) nr 378/2007 ning tunnistatakse kehtetuks määrus (EÜ) nr 1782/2003, (1) eriti selle artikli 142 punkti r,
ning arvestades järgmist:
(1)
Vastavalt määruse (EÜ) nr 73/2009 artikli 111 lõike 2 teisele lõigule võib ammlehmatoetust maksta igale põllumajandustootjale tingimusel, et ta on pidanud alates ammlehmatoetuse taotluse esitamise päevast vähemalt kuue järjestikuse kuu jooksul oma põllumajandusettevõttes konkreetset arvu loomi. Sama kohustus kehtib ka juhul, kui liikmesriigid maksavad ammlehmade eest täiendavat riiklikku toetust vastavalt määruse (EÜ) nr 73/2009 artikli 111 lõikele 5.
(2)
Hispaania on komisjoni teavitanud, et riigi teatavates osades valitseb erandlik ja püsiv põud, mis on tingitud suurest sademete puudujäägist pikaajalise keskmisega võrreldes alates 1. oktoobrist 2013, kui ei ole olnud piisavalt vihmarohkeid päevi. See püsiv olukord põhjustab karjamaade vähenemist ning olemasoleva sööda vähesust ja/või halvemat kvaliteeti, pannes seega äärmiselt raskesse majanduslikku olukorda põuast kahjustatud piirkondade põllumajandustootjad, kes peavad kogu karja ekstensiivse kasvatamissüsteemi alusel ja kellel tuleb järgida määruse (EÜ) nr 73/2009 artikli 111 lõike 2 teises lõigus sätestatud loomapidamisperioodi.
(3)
Selline olukord on põhjustanud hädaseisundi, millest loomade söötmise ja jootmisega seotud suurenenud kulude tõttu tulenevad ammlehmi pidavatele põllumajandustootjatele tõsised praktilised ja eriomased probleemid. Selleks et võimaldada põuast kahjustatud aladel ammlehmi kasvatavatel põllumajandustootjatel jätkuvalt toime tulla oma rahaliste kohustustega, ilma et nad kaotaksid õiguse saada määruse (EÜ) nr 73/2009 artiklis 111 sätestatud ammlehmatoetust, on asjakohane lühendada loomapidamisperioodi pikkust, millele on osutatud kõnealuse määruse artikli 111 lõike 2 teises lõigus, kui see on seotud 2014. taotlusaastaga.
(4)
Vastavalt Hispaania poolt kindlaksmääratud ajavahemikul ammlehmade pidamiseks toetusetaotluste esitamise kuupäevadele võib määruse (EÜ) nr 73/2009 artikli 111 lõikes 2 sätestatud loomapidamisperiood lõppeda kõige varem 2. septembril 2014 ja hiljemalt 10. detsembril 2014. Selleks et kõik asjaomased põllumajandustootjad saaksid erandit kasutada, on asjakohane kohaldada käesolevat määrust tagasiulatuvalt.
(5)
Käesoleva määrusega ettenähtud meetmed on kooskõlas otsetoetuste komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Erandina määruse (EÜ) nr 73/2009 artikli 111 lõike 2 teisest lõigust lühendatakse seoses 2014. kalendriaastaga kõnealuses sättes osutatud minimaalset loomapidamisperioodi viie järjestikuse kuuni alates päevast, mil esitatakse ammlehmatoetuse taotlus.
Esimest lõiku kohaldatakse selliste põllumajandustootjate suhtes, kes asuvad Hispaania autonoomsetes piirkondades, mis on loetletud käesoleva määruse lisas.
Artikkel 2
Käesolev määrus jõustub Euroopa Liidu Teatajas avaldamise päeval.
Käesolevat määrust kohaldatakse alates 1. augustist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 10. oktoober 2014

Labels: 20
18
15
6